Sagunt commemora els 25 anys de Festival de Teatre Grecollatí amb un acte sobre la seua trajectòria
31 de març 2022

![](/media/l14p4m4f/c1_mini_m1_ludi2019_archivo_img_2361.jpg?width=850&height=566.9886363636364)

El Festival de Teatre Grecollatí de Sagunt celebrarà este 2022 la seua XXV edició. Per este motiu, l'associació organitzadora, Prósopon, i l'Ajuntament de Sagunt van commemorar este dimecres en una gala les noces de plata d'este esdeveniment didàctic que promou la cultura clàssica entre l'estudiantat de tot Espanya.

En un emotiu, però també lúdic i festiu, acte que va comptar amb actuacions, representacions, activitats musicals, vídeos i la participació de persones que han format part de la iniciativa en edicions anteriors, conduït per la presidenta de Prósopon Sagunt, Isabel Pérez, es va repassar la trajectòria d'este festival al llarg de les seues 25 edicions. La presidenta de l'associació va fer referència als milers d'estudiants que en estes dos dècades i mitja han passat pel Teatre Romà de Sagunt i han pogut gaudir de les obres programades.

![](/media/53rnpkdw/c2pa_xxvanivfestgrecolatino_img_5251.jpg?width=400&height=267) ![](/media/r1ddzwsp/c2pb_xxvanivfestgrecolatino_img_5237.jpg?width=400&height=267)

L'alcalde de Sagunt, Darío Moreno, i el regidor d'Educació, José Manuel Tarazona, no van faltar a la cita, com tampoc ho va fer el que en el seu moment fou edil del ram quan es va iniciar la marxa del festival, Manuel Civera.

El primer edil va destacar esta **«gran iniciativa»** que contribuïx a **«continuar fent gran esta aposta que té el municipi per la cultura clàssica»**. Des del seu punt de vista, **«este festival fa una gran tasca a tots els nivells perquè eixa flama estiga encesa per molts anys»**.

![](/media/si1cjmrz/c3pa_xxvanivfestgrecolatino_img_5241.jpg?width=400&height=267) ![](/media/agvj3pgb/c3pb_xxvanivfestgrecolatino_img_5255.jpg?width=400&height=267)

José Manuel Tarazona, per la seua banda, va manifestar que este dimecres va ser **«un dia de goig per l'aniversari d'un projecte únic a Europa»** com este festival didàctic que va ser el germen dels Ludi Saguntini i que ara s'emmarca en la programació dels mateixos així com dins del projecte _Sagunt, Ciutat Educadora_ per ser un referent en l’àmbit estatal pel que fa a la cultura clàssica.

Manuel Civera va subratllar que, en la seua opinió, **«no hi ha cap altra experiència com esta pel que fa a ensenyament clàssic»**. En este sentit va recordar: **«Fa 25 anys, quan vaig arribar a l'Ajuntament per casualitat, mai anava a pensar trobar-me un projecte com és el Festival de Teatre Grecollatí; posar els alumnes en un context de vivència que els permetera conéixer i saber sobre el seu passat, que és present també, és a dir la romanitat i també el teatre grec»**.

L'acte especial commemoratiu pel XXV aniversari del Festival de Teatre Grecollatí de Sagunt va comptar amb actuacions musicals, interpretacions teatrals de tragèdia i comèdia clàssiques, vídeos recopilatoris dels 25 anys i intervencions de persones implicades en el projecte.

Van intervindre també el president de la junta fundadora de Prósopon Sagunt, Fernando Estébanez, la secretària d'esta, Loren Sánchez, i el tresorer, Pascual de Pablo; el president nacional de Prósopon, Cipriano Fontanilla; i en representació de les associacions Ludere et Discere i Domus Baebia, Enrique Martínez i Rosario Marco; a més de la directora general de Cultura i Patrimoni de la Generalitat Valenciana, Carmen Amoraga, i la cap de servici d'Innovació i Qualitat educativa de la Generalitat, Amparo Martínez.

L'acte es va obrir i es va tancar amb sengles actuacions musicals a càrrec de Xavi Mata i Spyros Kaniaris. També es van projectar vídeos amb recopilacions fotogràfiques dels 25 anys d'història del festival, felicitacions dels directors i les directores dels grups teatrals que han participat al llarg de tot este temps i aportacions del professorat i l'alumnat que han assistit com a públic. D'altra banda es van interpretar fragments de _Medea_ i _Lisístrata_, a càrrec de la companyia KOMOS.

![](/media/kgidnlpq/c5pa_festgrecolatino2021_archivo_img_7153.jpg?width=400&height=267) ![](/media/sobp41kt/c5pb_festgrecolatino2021_archivo_img_7200.jpg?width=400&height=267)

Esta gala va servir com a tir d'eixida dels [**Ludi Saguntini MMXXII**](https://www.aytosagunto.es/va/actualitat/els-ludi-saguntini-tornen-a-la-presencialitat-en-la-seua-edicio-d-este-2022/) de manera prèvia a l'inici de la programació d'estos, dilluns que ve 4 d'abril a les 12.00 hores, que arrancarà amb la representació de l'obra _Ifigenia en Áulide_, d'Eurípides, a càrrec del Grupo La Nave Argo del col·legi Inmaculada-Jesuitas d'Alacant, i seguirà a les 16.30 hores amb el Grupo Caligae de l'IES Castillo Puche, de Iecla (Múrcia), amb _Las Ranas_, d'Aristòfanes.

Tant els Ludi Saguntini com el Festival de Teatre Grecollatí estan organitzats per l'associació Ludere et Discere i la Domus Baebia, juntament amb Prósopon Sagunt, i compten amb el suport de la Conselleria d'Educació, Cultura i Esport, l'Ajuntament de Sagunt i empreses patrocinadores, així com entitats i personal voluntari.

![](/media/tudl5cfq/c4_xxvanivfestgrecolatino_img_5231.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/acte-commemoratiu-xxv-aniversari-festival-teatre-grecollati-sagunt-2022-03-31/ "Facebook")
*   [](http://twitter.com/share?url=https://aytosagunto.es/va/actualitat/acte-commemoratiu-xxv-aniversari-festival-teatre-grecollati-sagunt-2022-03-31/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/acte-commemoratiu-xxv-aniversari-festival-teatre-grecollati-sagunt-2022-03-31/ "Linked In")
*   [](mailto:?body=https://aytosagunto.es/va/actualitat/acte-commemoratiu-xxv-aniversari-festival-teatre-grecollati-sagunt-2022-03-31/)